ປ. Obama ຫລິງເຫັນ ຄວາມລຳບາກ ໃນການແກ້ໄຂ ແບບມີສອງປະເທດ ໃນຕາເວັນອອກກາງ
ປະທານາທິບໍດີ Obama ຫລິງເຫັນວ່າ ອິສຣາແອລ ແລະປາແລສໄຕນ໌ ມີຄວາມລຳບາກ ໃນການທີ່ຈະແກ້ໄຂ ແບບໃຫ້ມີສອງປະເທດ ຢູ່ຄຽງຄູ່ກັນ.
ປະທານາທິບໍດີສະຫະລັດ ທ່ານ Barack Obama ກ່າວວ່າ ມັນຍາກທີ່ຈະຫຼິງເຫັນການແກ້ໄຂ ແບບມີສອງປະເທດ ກັບ ອິສຣາແອບແລະປາແລສໄຕນ໌ ຫລັງຈາກການໃຫ້ຄວາມເຫັນ ກ່ອນການເລືອກຕັ້ງຂອງນາຍົກລັດຖະມົນຕີ ອິສຣາແອລ ທ່ານ Benjamin Netanyahu ທີ່ປະຕິເສດເຖິງຄວາມເປັນ ໄປໄດ້ດັ່ງກ່າວ ຫລັງຈາກໄດ້ມີການສົນທະນາຫາລື ກັບປະທານາທິບໍດີອັຟ ການິສຖານ ທ່ານ Ashraf Ghani ຢູ່ທີ່ທຳນຽບຂາວແລ້ວ ປະທານາທິບໍດີ Barack Obama ກ່າວໃນວັນອັງຄານວານ ນີ້ວ່າ ທ່ານເອງ ແລະບັນດາຜູ້ມີສິດປ່ອນບັດ ອິສຣາແອລ ເຊື່ອ ໃນຄຳເວົ້າຂອງທ່ານ Netanyahu ວ່າ ປາແລສໄຕນ໌ຈະບໍ່ເປັນປະເທດໄດ້ພາຍໃຕ້ການປົກຄອງຂອງທ່ານ ນັບແຕ່ນັ້ນມາຜູ້ນຳອິສຣາແອລໄດ້ພະຍາຍາມທີ່ຈະປ່ຽນທ່າທີໃໝ່ ໄປຈາກຄວາມເຫັນເຫຼົ່ານັ້ນ ໂດຍກ່າວວ່າ ທ່ານຍັງບໍ່ໄດ້ປ່ຽນແປງນະໂຍບາຍທີ່ມີມາປັນ ເວລາດົນນານຂອງທ່ານ ທ່ານ Obama ກ່າວວ່າ ນາຍົກລັດຖະມົນຕີ Natanyahu ໄດ້ຕັ້ງເງື່ອນໄຂໄວ້ ຫຼາຍຢ່າງ ໃນການແກ້ໄຂແບບມີສອງປະເທດ ຊຶ່ງຈະເຮັດໃຫ້ມັນເປັນໄປບໍ່ໄດ້ທີ່ ຈະມີການແກ້ໄຂ ດັ່ງກ່າວໃນໄວໆນີ້ ຜູ້ນຳສະຫະລັດ ໄດ້ຢຳ້ຄືນ ເຖິງຄວາມເຫັນ ຂອງທ່ານວ່າ ປະເທດ ອິສຣາແອລ ແລະປາແລສໄຕນ໌ ທີ່ຢູ່ຄຽງຄູ່ກັນນັ້ນ ເປັນຊ່ອງທາງທີ່ດີສຸດ ໃນການບັນລຸ ສັນຕິພາບຢູ່ໃນຂົງເຂດ